নবীগঞ্জ প্রতিনিধি ॥ হবিগঞ্জ-নবীগঞ্জ সড়কের শিবগঞ্জ বাজারের পাহারাদার আব্দুস শহিদের (৬০) লাশ উদ্ধার করেছে পুলিশ। তার মাথায় ও পায়ে আঘাতের চিহ্ন রয়েছে। উপজেলার কালিয়ারভাঙ্গা ইউনিয়নের পুরানগাঁও গ্রামের মৃত সিরাজ মিয়ার ছেলে আব্দুস শহীদ স্থানীয় শিবগঞ্জ বাজারে দীর্ঘদিন ধরে পাহারাদার হিসেবে কাজ করতেন। গতকাল শুক্রবার ভোরে স্থানীয় লোকজন তাকে মৃত অবস্থায় সড়কে পড়ে থাকতে দেখে থানায় খবর দিলে এসআই আরিফ উল্লাহ’র নেতৃত্বে একদল পুলিশ মৃতদেহ উদ্ধার করে থানায় নিয়ে আসেন। তবে কিভাবে ওই বৃদ্ধ মারা গেলেন স্থানীয় লোকজন কিছু বলতে পারছেননা। তবে পুলিশ ও পরিবারের লোকজন ধারণা করছেন ভোর রাতে অজ্ঞাত কোন গাড়ী চাপায় তার মৃত্যু হতে পারে।